Der mangler pædagoger i Nordjylland – derfor har de nordjyske kommuner besluttet at øge antallet af studiepladser på Professionshøjskolen UCN  med 20 procent. Det betyder, at der nu er 620 studiepladser mod 517 tidligere. Samtidig har kommunerne sammen med Region Nordjylland forpligtet sig til at øge antallet af praktikpladser for pædagogstuderende. - Vi kan se, at vi er presset på rekruttering generelt, så derfor vil vi gøre det, vi kan, for at sikre at vi handler i tide, siger formanden for de nordjyske kommuners samarbejdsorgan, Kommunekontaktrådet - Thomas Kastrup-Larsen (S). Mange ubesatte stillinger Manglen på pædagoger skyldes blandt andet minimumsnomeringer og det stigende børnetal i Nordjylland. Det gør, at det specielt i Aalborg, Rebild og Brønderslev Kommune er svært at skaffe uddannede pædagoger til de stadigt flere ledige stillinger. For eksempel kunne vi på TV2 Nord i januar fortælle, hvordan man i over en måned havde forsøgt at ansætte en ny pædagog til SFO'en i Distrikt Syd i Brønderslev Kommune. - At vi ikke kan få en uddannet pædagog betyder, at de andre pædagoger skal dække ind på det arbejde, jeg mangler en pædagog til, fordi der er pædagogiske opgaver, som vikarer ikke kan løse, sagde SFO-leder Jane Dam Mortensen fra Distrikt Syd i Brønderslev Kommune dengang . Hør SFO-leder Jane Dam Mortensen i Brønderslev Kommune fortælle om manglen på pædagoger: Indstillingen om at opjustere antallet af studiepladserne på UCNs pædagog-uddannelser i Hjørring, Aalborg og Thisted bygger på et bredt samarbejde med parterne på området. Blandt andet BUPL har været med til at foreslå flere pædagogstuderende.

Referat:
Pædagogmanglen i Nordjylland skal nu have et løft med en opskalering af optaget på UCN.